Tsoenami-waarskuwing uitgereik | Maroela Media
Die aardbewing wat 8 gemeet het, het Papoea-Nieu-Guinee en die Solomon-eilandgroep vroegmiddag (plaaslike tyd daar) getref, waarna die Stille Oseaan se Tsoenami-waarskuwingsentrum 'n waarskuwing uitgereik het.
Chris McKee, assistent-direkteur van Papoea-Nieu-Guinee se geofisiese observatorium, het gesê die aardbewing het onder die land se oostelike provinsie van Bougainville teen 'n diepte van 167 km voorgekom.
Geen lewensverlies is aangemeld nie, maar daar is skade aangerig in die hoofstad Arawa asook kragonderbrekings in Buka. Inwoners van Buin het na hoër dele beweeg as voorsorg teen die moontlike tsoenami.
McKee het gesê hoewel die tsoenami-waarskuwing uitgereik is, is die bedreiging verby. "Die grootste bedreiging was vir Bougainville, maar die bedreiging is verby sonder dat 'n tsoenami waargeneem is. Ek vermoed dit is omdat die aardbewings so diep voorgekom het dat daar nie 'n noemenswaardige tsoenami was nie," het hy gesê.
George Hermin, regeringsamptenaar van die Solomon-eilandgroep, het gesê geen ernstige aardskuddings is gevoel nie en daar is ook nie 'n tsoenami waargeneem nie.